Diari Oficial de la Generalitat Valenciana


Sumari del DOGV 6481, del 16-03-2011 (2011/3029)

RESOLUCIÓ de 10 de març de 2011, de la Direcció General de Personal, per la qual es regula el procediment d'adjudicació setmanal de llocs de treball en règim d'interinitat durant el curs 2010/2011 i de petició de província preferent.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6481

Data del DOGV
:   16-03-2011

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2011/3029


Data del document
:   10-03-2011

Organisme emissor
:   Conselleria d'Educació

Tipus de document
:   Resolució

Descriptors 

:   * concurs administratiu

RESOLUCIÓ de 10 de març de 2011, de la Direcció General de Personal, per la qual es regula el procediment d'adjudicació setmanal de llocs de treball en règim d'interinitat durant el curs 2010/2011 i de petició de província preferent. [2011/3029]  
La provisió de llocs de treball en règim d'interinitat durant el curs escolar 2010/2011 es troba regulada, entre altres disposicions, en el Pacte sobre provisió de llocs de treball en règim d'interinitat subscrit el 24 de maig de 1993 (addenda de 1999).  
A partir del curs escolar 2011/2012, entrarà en vigor l'Acord de la Mesa Sectorial d'Educació pel qual s'establix el sistema de provisió de llocs de treball en règim d'interinitat, subscrit el dia 23 de novembre de 2010 per la Conselleria d'Educació i les organitzacions sindicals representades en la mesa sectorial d'educació (STEPV-IV, CCOO-PV, ANPE i FETE-UGT) i al qual ha sol·licitat la seua adhesió, per obtindre després de les eleccions sindicals representativitat en la mesa sectorial, l'organització sindical CSIF. No obstant això, la seua posada en marxa requerix la realització d'actuacions prèvies, entre les quals es troba la petició de província preferent per a l'exercici d'un lloc de treball en règim d'interinitat prevista en la seua disposició addicional primera.   
  
L'experiència acumulada al llarg de diversos anys sobre la realització dels actes d'adjudicació de destinació i l'avanç en els mitjans de transmissió d'informació, en especial els informàtics, faciliten un canvi en el tradicional mètode presencial d'assignació de llocs per a aconseguir una gestió més eficient de cara al bon funcionament del curs escolar. Esta nova gestió s'establix, a més, amb l'objectiu de fer efectives totes les garanties procedimentals per als participants i agilitzar la incorporació dels docents als centres educatius.  
  
En la tramitació d'esta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.  
D'acord amb el que s'ha exposat, i fent ús de les atribucions conferides per l'article 11 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, esta direcció general resol regular el procediment d'adjudicació setmanal i de petició de província preferent per a ocupar llocs de treball en règim d'interinitat.   
  
Primera. Objecte  
Esta resolució té com objecte desplegar el procediment de provisió setmanal de llocs de treball per personal docent no universitari en règim d'interinitat en centres públics de l'àmbit de gestió de la Conselleria d'Educació, que s'ha d'aplicar fins a la finalització del curs escolar 2010/2011, i regular la petició telemàtica de província/es preferent/s per a la provisió de llocs durant el curs escolar 2011/2012.   
  
  
Segona. Adjudicació de llocs de treball   
L'adjudicació de llocs es realitzarà per mitjà de procediments telemàtics, llevat que les necessitats del servici educatiu motiven l'ús d'un altre procediment.   
  
Tercera. Procediments d'adjudicació  
L'adjudicació de llocs que siguen necessaris cobrir a través del nomenament de funcionaris en règim d'interinitat es durà a terme per mitjà de dos procediments de gestió:  
El primer d'estos es referirà a la cobertura de llocs a temps complet, tant vacants com substitucions.  
El segon es referirà a la cobertura de llocs a temps parcial, amb reducció de jornada i de naturalesa itinerant.   
  
Quarta. Calendari d'adjudicacions  
1. Als efectes de provisió de llocs vacants i substitucions, a temps complet, per a cada un dels cossos i especialitats, s'efectuaran adjudicacions els dimarts i els dijous de cada setmana.   
  
2. Als efectes de provisió de llocs a temps parcial, amb reducció de jornada i de naturalesa itinerant, per a cada un dels cossos i especialitats, s'efectuaran adjudicacions els dijous de cada setmana.  
  
3. Estes dates quedaran supeditades al calendari escolar, als festius que coincidisquen amb els dies assenyalats, a l'existència de llocs que s'han d'oferir i a altres circumstàncies que puguen impedir la seua realització.  
  
Quinta. Determinació de llocs de treball per a la seua cobertura per funcionaris interins  
1. Les crides per a l'adjudicació de llocs tindran com objecte la cobertura de llocs vacants, de substitució, llocs a temps parcial, amb reducció de jornada i de naturalesa itinerant.  
2. Els llocs vacants i de substitució, a temps complet, oferits en les convocatòries seran d'acceptació obligatòria, i s'entendrà que el candidat convocat renuncia definitivament a les borses en què estiga inscrit si no presenta sol·licitud o si en el procés d'adjudicació queda sense adjudicar algun lloc dels que l'aspirant va optar per no seleccionar, sense perjuí de les causes de no-exclusió establides en l'Acord d'Interins de 1993 i la seua addenda de 1999.  
3. Es consideraran llocs de provisió voluntària absoluta: els llocs a temps parcial, amb reducció de jornada i de naturalesa itinerant. Els llocs de provisió voluntària absoluta quedaran així especificats en les convocatòries setmanals i els integrants de les borses convocades no tindran l'obligació de presentar sol·licitud, en este cas es considerarà que no opten a estes.  
  
Sexta. Convocatòria  
1. Per a la provisió de llocs vacants i de substitució, a temps complet, abans de les 12.00 hores dels dilluns i dimecres es faran públiques a través de la pàgina web de la Conselleria d'Educació les relacions següents:  
a) Relació de llocs, per direcció territorial, cos i especialitat, la provisió dels quals es considera necessària, així com les seues característiques i requisits.  
b) Relació d'aspirants convocats per direccions territorials.  
2. Per a la provisió de llocs a temps parcial, amb reducció de jornada i de naturalesa itinerant, abans de les 12.00 hores dels dilluns es faran públiques a través de la pàgina web de la Conselleria d'Educació les relacions següents:  
a) Relació de llocs, per direcció territorial, cos i especialitat, la provisió dels quals es considera necessària, així com les seues característiques i requisits.  
b) Relació de borses els integrants de les quals queden convocats.  
3. En els actes d'adjudicació, només podran participar els candidats que no tinguen plaça adjudicada en el moment d'efectuar-se la convocatòria.  
4. Els candidats seleccionats als efectes de provisió de llocs vacants i de substitució, a temps complet, podran optar als procediments de provisió de llocs a temps parcial, amb reducció de jornada i de naturalesa itinerant. Si a un candidat se li adjudica un lloc vacant o de substitució, a temps complet, automàticament quedarà exclòs de la convocatòria de provisió voluntària absoluta.  
  
  
Sèptima. Sol·licituds  
1. La presentació de sol·licituds s'efectuarà per mitjà de sistema telemàtic.   
2. Las sol·licituds han de ser presentades, en el seu cas, abans de les 12.00 hores dels dimarts i dijous per a la provisió de llocs vacants i de substitució, a temps complet. Per a la provisió de llocs a temps parcial, amb reducció de jornada i de naturalesa itinerant, les sol·licituds hauran de ser presentades abans de les 12.00 hores dels dijous.  
  
3. Únicament s'admetran a tràmit les sol·licituds confirmades telemàticament a l'Administració educativa amb anterioritat a les 12.00 hores dels dies indicats al punt anterior.  
4. En la sol·licitud de caràcter setmanal, l'elecció de llocs dependrà de la naturalesa d'estos:  
a) Els llocs vacants i els llocs de substitució, a temps complet, apareixeran tots com seleccionats. L'aspirant assenyalarà l'orde de preferència dels esmentats llocs de treball, i podrà desmarcar aquells pels quals no tinga intenció d'optar. Si no presenta sol·licitud o si en el procés d'adjudicació queda sense assignar algun lloc dels que l'aspirant va optar per no seleccionar, el candidat convocat quedarà exclòs de les borses en què estiga inscrit.  
b) Els llocs de provisió voluntària absoluta apareixeran tots com no seleccionats. L'aspirant marcarà aquells pels quals desitge optar i assenyalarà l'orde de preferència dels esmentats llocs de treball.  
5. La sol·licitud s'entendrà en tot cas com a petició única per a cada una de les convocatòries que es facen públiques, per la qual cosa en el supòsit de presentar-se diverses sol·licituds en una mateixa convocatòria, l'última presentada anul·larà les anteriors.  
  
Octava. Adjudicació de destins  
1. L'Administració educativa adjudicarà destins en funció de les preferències sol·licitades pels aspirants, atenent l'orde de prelació que tinguen en la corresponent borsa i tenint en consideració el que disposa la base quinta d'esta resolució.   
2. Les resolucions es publicaran a través de la pàgina web de la Conselleria d'Educació , així com els requisits per a poder conferir el nomenament.  
3. Si l'adjudicatari d'una plaça no s'incorpora o per qualsevol altra causa torna a quedar deserta la mateixa plaça, s'adjudicarà en nova convocatòria.  
4. Els destins adjudicats són irrenunciables, llevat que s'acredite trobar-se en algun dels supòsits de no-exclusió establits en l'Acord d'Interins de 1993 i la seua addenda de 1999.  
  
Novena. Duració dels nomenaments  
1. Els nomenaments per a substituir durant el curs escolar reduccions de jornada s'estendran fins a la finalització del trimestre escolar en què es va produir el seu nomenament, i es prorrogaran per trimestres escolars, sempre que l'Administració o el personal substitut no manifeste el contrari amb anterioritat a la finalització del corresponent trimestre escolar, tot això sempre que el titular no es reincorpore, la qual cosa suposarà el cessament del personal substitut.   
2. La resta de nomenaments tindran duració fins al 30 de juny de 2011, llevat que amb anterioritat es produïsca la reincorporació del titular o del substitut, i es meritaran les parts proporcionals de pagues extraordinàries i vacacions.  
  
Deu. Finalització del nomenament  
1. Una vegada que l'aspirant cesse en l'exercici de la plaça en règim d'interinitat, comunicarà a la Direcció Territorial d'Educació corresponent al cessament per a poder ser activat novament en les borses en què estiga inscrit, sempre que no haja sigut exclòs d'estes, i estarà disponible per a una nova convocatòria, respectant-se el mateix orde de prelació que tenia en les esmentades borses.  
2. Quan el cessament de l'interí es produïsca com a conseqüència de la incorporació d'un funcionari de carrera, el cessament d'este es realitzarà a data en què tinga efectes administratius la incorporació.   
  
Onze. Sol·licitud de província per a la provisió de llocs durant el curs 2011/2012  
1. Als efectes del que disposa l'article 5 i en la disposició addicional primera de l'Acord de la Mesa Sectorial d'Educació subscrit el dia 23 de novembre de 2010, pel qual s'establix el sistema de provisió de llocs de treball en règim d'interinitat, els integrants de les borses podran optar, almenys, per una província preferent per a ocupar un lloc de treball en règim d'interinitat.   
2. El termini de presentació telemàtica de sol·licitud de província/es preferent/s per a ocupar un lloc de treball en règim d'interinitat serà:  
  
Fase primera: Per als integrants de les llistes d'aspirants amb servicis prestats a data 15 de febrer de 2011: Des de les 10.00 hores del dia 22 de març a les 14.00 hores del dia 19 d'abril de 2011.  
Fase segona: Per als integrants de les llistes d'aspirants sense servicis prestats a data 15 de febrer de 2011: Des de les 10.00 hores del dia 4 de maig a les 14.00 hores del dia 31 de maig de 2011.  
Els aspirants que es troben en ambdós llistes només podran realitzar la sol·licitud de província/es preferent/s per a ocupar un lloc de treball en règim d'interinitat en la primera fase.  
3. Als efectes de poder determinar les borses on l'obligatorietat podrà tindre referència provincial, per a la provisió de llocs vacants a temps complet, els aspirants assenyalaran la província/es preferent/s i l'orde de preferència d'estes.   
Qui no efectue petició de província/es preferent/s, es considerarà, si és el cas, que opta indistintament per prestar servicis en un centre de qualsevol de les tres províncies segons les necessitats educatives.   
4. Als efectes de provisió de llocs vacants oferits a partir de l'1 de gener de 2012 i llocs de substitució, a temps complet, els aspirants assenyalaran la província/es preferent/s i l'orde de preferència d'estes.   
  
Qui no efectue petició de província/es preferent/s, es considerarà que opta indistintament per prestar servicis en un centre de qualsevol de les tres províncies segons les necessitats educatives.   
5. En cas que es presente en termini i forma més d'una sol·licitud de província/es preferent/s per a l'exercici d'un lloc de treball en règim d'interinitat, només es tindrà en compte l'última presentada. Finalitzat el termini de presentació de sol·licituds, no es poden alterar la província/es seleccionada/es per al curs escolar 2011/2012, llevat que concórreguen circumstàncies degudament justificades i apreciades per la Direcció General de Personal.   
  
Dotze. Col·laboració i assessorament  
Si els participants no disposen d'ordinador amb connexió a Internet, podran anar a:  
- la Conselleria d'Educació, Direcció General de Personal (Servici de Provisió de Llocs i Selecció de Personal Docent). Av. Campanar, 32, València.  
- les direccions territorials d'Educació (Secció de Personal Docent).  
- els Centres de Formació, Innovació i Recursos Educatius (CEFIRE), a fi d'omplir telemàticament la instància de participació.   
  
  
Tretze. Referències genèriques  
Totes les referències al funcionari interí i a situacions per a les quals en esta resolució s'utilitza la forma del masculí genèric han de considerar-se aplicables indistintament a dones i hòmens.   
  
Esta resolució és definitiva en via administrativa, i contra esta pot interposar-se recurs potestatiu de reposició davant del director general de Personal en el termini d'un mes, a comptar de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o directament recurs contenciós administratiu davant del jutjat contenciós competent, en el termini de dos mesos a comptar de l'endemà de la data de la seua publicació, d'acord amb el que establixen els articles 9 i 14 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
València, 10 de març de 2011.- El director general de Personal: David Barelles Adsuara.